Camilla Richardsson

**Camilla Margareta Richardsson**  (s. 14. syyskuuta 1993 Vaasa) on suomalainen kestävyysjuoksija. Hänen päämatkansa oli aiemmin 3&nbsp;000 metrin estejuoksu, mutta hän siirtyi vuonna 2022 juoksemaan pidempiä kestävyysmatkoja. 

Hän pitää hallussaan naisten 10 000 metrin juoksun Suomen ennätystä.

## Ura
Richardsson edustaa Esbo Idrottsföreningiä ja häntä valmentaa Jukka Keskisalo. Vuoteen 2020 asti hän edusti Vasa IS:ää. Vuosina 2013–2017 häntä valmensi Guy Storbacka.

Kalevan kisoissa Richardsson on saavuttanut kultaa estejuoksussa Seinäjoella 2017, Jyväskylässa 2018, Lappeenrannassa 2019 ja Tampereella 2021. Seinäjoella ja Tampereella hän saavutti myös SM-hopeaa 5&nbsp;000 metrin juoksussa. Hopeaa estejuoksussa Richardsson on saavuttanut Kuopiossa 2014 ja Porissa 2015 sekä Oulussa 2016, jolloin hän sijoittui toiseksi myös 5&nbsp;000 metrin juoksussa ja voitti lisäksi Suomen mestaruuden 10&nbsp;000 metrin juoksussa. Joensuussa 2022 hän saavutti kultaa 5&nbsp;000&nbsp;metrillä ja hopeaa 1&nbsp;500&nbsp;metrillä. Lahden Kalevan kisoissa 2023 Richardsson voitti kultaa sekä 5 000 että 10 000 metrin juoksuissa. Sisäratojen SM-kilpailuista hänellä on 1&nbsp;500 metrin juoksussa kultaa vuonna 2018 sekä 3&nbsp;000 metrin juoksusta kultaa (2018, 2020), hopeaa (2015 ja 2017) sekä pronssia (2014). Maastojuoksun SM-kilpailuissa hän saavutti kuudella kilometrillä kultaa 2017 ja 2018 sekä hopeaa 2016 ja 2019. Kymmenen kilometrin Suomen mestaruuden hän voitti 2022. Viestijuoksun SM-kisoissa Richardsson on voittanut kaksi kultaa 3&nbsp;×&nbsp;3&nbsp;000 metrin kävelyviestistä (2011, 2012).

Richardsson karsiutui Tallinnan alle 20-vuotiaiden EM-kilpailujen 2011 estejuoksun alkuerissä. Tampereen alle 23-vuotiaiden EM-kilpailuissa 2013 hän sijoittui estejuoksussa seitsemänneksi. Alle 23-vuotiaiden EM-kilpailuissa Tallinnassa 2015 Richardsson oli estejuoksussa neljäs uudella ennätyksellään 9.46,34. Hän teki ennätyksensä myös 5&nbsp;000&nbsp;metrin juoksussa ollen yhdeksäs ajalla 15.57,95.

Richardsson osallistui ensimmäisiin aikuisten arvokisoihinsa Pekingin MM-kisoissa 2015. Hän juoksi alkuerässä ajan 9.53,13 ollen kokonaistuloksissa 32:s. Amsterdamin EM-kisoissa 2016 hänen alkueräaikansa oli 9.54,80 ja sijoituksensa 20.

Richardsson paransi ennätystään 3&nbsp;000 metrin esteissä kesäkuussa 2017 Prahassa juoksemalla ajan 9.41,73 ja alitti sillä Lontoon MM-kisojen 2017 tulosrajan 9.42,0. Lontoon MM-kilpailuissa hän karsiutui alkuerissä ajalla 10.07,04. Berliinin EM-kisoihin 2018 Richardsson ei osallistunut loukkaantumisen takia.

Richardsson paransi ennätystään 3&nbsp;000 metrin esteissä heinäkuussa 2019 ensin Saint-Maur-des-Fossésissa juoksemalla ajan 9.38,93 ja kaksi viikkoa myöhemmin Joensuussa juoksemalla 9.35,27. Dohan MM-kisoissa 2019 hän karsiutui alkuerässä ja oli 38:s ajalla 9.53,06.

Helmikuussa 2020 hän juoksi Ras Al Khaimah'ssa puolimaratonin ennätyksekseen 1.12.46, millä hän sijoittui Suomen kaikkien aikojen tilastossa seitsemänneksi. Aika alitti sittemmin pitämättä jääneiden Pariisin EM-kisojen tulosrajan. Richardsson valittiin vuonna 2021 järjestettyihin Tokion olympialaisiin estejuoksussa, mutta hän jäi pois kisoista, koska ei ollut mielestään riittävän hyvässä kunnossa. Lokakuussa 2021 Richardsson juoksi Valencian puolimaratonilla Suomen kaikkien aikojen tilaston kolmanneksi parhaan ajan 1.10.51. Joulukuussa 2021 hän juoksi Valenciassa ensimmäisellä maratonillaan ajan 2.30.45.

Richardsson keskeytti 5&nbsp;000 metrin alkueräjuoksun Eugenen MM-kilpailuissa 2022. Saman vuoden Münchenin EM-kilpailuissa hän sijoittui 10&nbsp;000&nbsp;metrillä yhdeksänneksi ennätysajallaan 32.19,27 ja 5&nbsp;000&nbsp;metrillä kymmenenneksi niin ikään ennätyksellään 15.16,71. Hän paransi kesällä 2022 ennätyksiään matkoilla 1&nbsp;500:sta 10&nbsp;000&nbsp;metriin kaikkiaan seitsemän kertaa. Helmikuussa 2023 Richardsson juoksi puolimaratonilla ajan 1.10.08 ja jäi Suomen ennätyksestä vain neljä sekuntia. Maaliskuussa 2023 Istanbulin EM-hallikilpailuissa hän juoksi 3&nbsp;000 metrin alkuerissä Suomen ennätyksen 8.53,60 ja sijoittui loppukilpailussa 12:nneksi.

Budapestin MM-kilpailuissa elokuussa 2023 Richardsson sijoittui 10&nbsp;000&nbsp;metrillä 15:nneksi ajalla 32.15,74. Kilpailun alku oli hidasvauhtinen ja Richardsson johti kilpailua kolmannelta kierrokselta lähtien yli puolimatkaan. Joulukuussa 2023 Richardsson juoksi Valenciassa maratonin Suomen ennätyksen 2.24.38. Helmikuussa 2024 hän juoksi Barcelonassa puolimaratonin Suomen ennätyksen 1.09.54. Pariisin olympialaisten maratonissa Richardsson sijoittui 65:nneksi ajalla 2.38.02.

## Yksityiselämä
Richardsson on kihloissa muusikko Andreas Kullströmin kanssa.

## Henkilökohtaiset ennätykset
;Ulkoradat
* 1&nbsp;500&nbsp;m: 4.13,68 (2023)
* 3&nbsp;000&nbsp;m: 9.00,04 (2022)
* 3&nbsp;000&nbsp;m esteet: 9.35,27 (2019)
* 5&nbsp;000&nbsp;m: 15.11,63 (2023)
* 10 000 m: 31.12,78 (21.5.2023) 
* puolimaraton: 1.09.54 (2024)
* maraton: 2.24.38 (2023)
;Sisäradat
* 1&nbsp;500 m: 4.24,90 (2018)
* 3&nbsp;000&nbsp;m: 8.53,60 (2.3.2023) 

## Lähteet
* 

### Viitteet

## Aiheesta muualla